Carl Niehaus tydelik uit ANC geskors | Maroela Media
Carl Niehaus tydelik uit ANC geskors
Oudpres. Jacob Zuma en Carl Niehaus. (Foto: Twitter)
Die Umkhonto weSizwe-veteraan Carl Niehaus is tydelik uit die ANC geskors ná sy onlangse uitlatings in Nkandla.
Die kantoor van die ANC se sekretaris-generaal het Woensdag 'n brief aan Niehaus gerig om hom daarvan in kennis te stel dat hy met onmiddellike inwerkingtreding uit die party geskors word hangende die uitkoms van tugstappe wat die ANC teen hom gaan doen.
"Die ANC se nasionale uitvoerende komitee (NUK) het 'n redelike vrees dat jy waarskynlik sal voortgaan met jou wangedrag en die goeie naam en reputasie van die ANC verder skade sal berokken en sodoende die organisasie in oneer sal bring," lui die brief aan Niehaus.
Die skorsing volg nadat Niehaus die afgelope naweek gesê het dat Suid-Afrika deur groot geweld in die gesig gestaar sal word indien oudpres. Jacob Zuma tronk toe gaan.
"Ons land sal uitmekaar geskeur word. Daar sal onstabiliteit en oproer wees," het Niehaus buite Zuma se woning in Nkandla gesê.
Luidens die brief het die NUK met "kommer" kennis geneem van dié uitlatings en daarop gelet dat Niehaus boonop geklee was in 'n T-hemp met 'n logo van die ANC toe hy op televisie verskyn het.
Die NUK sê Niehaus se optrede kom neer op 'n oortreding van die ANC se grondwet en noodsaak dissiplinêre stappe.
Daar sal luidens die brief binne 30 dae tugstappe teen Niehaus gedoen word, wat kan beteken dat die MK-veteraan se lidmaatskap moontlik finaal opgeskort kan word, hangende die uitkoms van die dissiplinêre proses.
Die NUK sê voorts daar is "uitsonderlike omstandighede" ​​wat Niehaus se tydelike skorsing regverdig te midde van die "huidige wisselvallige politieke situasie in die land".